པི་ཝང་གི་རྒྱུད་སྐུད་ལས་བྱུང་བའི་སྒྲ་ལ་ཞིབ་འཇུག་བྱས་པའི་ཤེས་རྟོགས་དེ་ལས་ང་ལ་དགོས་ངེས་ཀྱི་བློ་སྐྱེད་གཞན་ཞིག་ཐོབ་བྱུང་།ཉིའུ་ཏུན་གྱིས་ཀུ་ཤུ་སར་ལྷུང་བའི་སྣང་ཚུལ་ལས་ཀུན་ལྡན་འཐེན་ཤུགས་རྙེད་པ་དང་།ཝ་ཐེ་ཡིས་དེམ་གྱི་ཁ་ལེབ་འགུལ་བའི་སྣང་ཚུལ་ལས་རླངས་སྒུལ་འཕྲུལ་འཁོར་གསར་གཏོད་བྱེད་པའི་བློ་རྙེད་པ་ལྟ་བུར་བསྡུར་ན་རང་ཉིད་ཀྱི་ཤེས་རྟོགས་དེ་ནི་གླེང་རིན་མེད་པ་ཞིག་ཡིན་ཡང་།རང་གི་ཚོད་ཀྱིས་དེ་ནི་རང་གི་བློ་སྐྱེད་ཡག་པོ་ཞིག་ཏུ་བརྩིས་ཡོད།དེ་ནི་ངས་འདིར་ཁྱོད་ལ་བརྗོད་པར་བྱ་བའི་གནད་གཙོ་བོ་ཡིན།གང་ཡིན་ཞེ་ན།དེ་ནི་བདག་གིས་རང་གི་འཛིན་གྲྭའི་ནང་ལ་རྒྱུད་སྐུད་སྙོམ་སྒྲིག་གི་ཐབས་ལམ་དེ་ཉིད་བཀོལ་བ་དེའོ།།ལར་བདག་གི་འཛིན་གྲྭ་ལ་མཚོན་ན།དེའི་ནང་དུ་སློབ་མ་འདྲ་མིན་སྣ་ཚོགས་ཤིག་ཡོད་ནའང་།ངས་སློབ་མ་རེ་རེ་ཅི་འདྲ་ཞིག་ཡིན་པར་དང་དོད་ཆེར་མ་བྱས་པར།སློབ་མ་རེ་རེའི་སློབ་སྦྱོང་གི་ནུས་པའི་འཕེལ་རྒྱས་གཙོར་བཟུང་བ་ཡིན།སློབ་མ་རེ་རེའི་སློབ་སྦྱོང་གི་ནུས་པའི་འཕེལ་རྒྱས་ནི་གཞི་ནས་སློབ་མ་རེ་རེའི་ཡོན་ཏན་ནམ་ཁྱད་ཆོས་ཡིན།དེ་འདྲའི་ཡོན་ཏན་ནམ་ཁྱད་ཆོས་སྔོག་འདོན་བྱ་དགོས་ན།སློབ་མ་ཚོ་རྒྱུན་དུ་བསྡམ་རྒྱུ་མང་དྲགས་ཚེ་སློབ་སྦྱོང་གི་ལས་ཀ་ནི་སྡུག་བསྔལ་དང་སུན་སྣང་སྐྱེ་ཡུལ་ཞིག་ཏུ་འགྱུར་འགྲོ་བས།སློབ་མ་རེ་རེའི་སློབ་སྦྱོང་གི་ནུས་པའི་འཕེལ་རྒྱས་ལ་ལྡོག་ཕྱོགས་ཀྱི་ནུས་པ་ཐེབས་འགྲོ་ལ།ཡང་སློབ་མ་ཚོ་རྒྱུན་དུ་ལྷོད་རྒྱུ་མང་དྲགས་ཚེ་སློབ་སྦྱོང་གི་ལས་ཀར་ནན་ཏན་མི་བྱེད་པར་སྒྱིད་ལུག་ཅན་དུ་འགྱུར་འགྲོ་བས།སློབ་མ་རེ་རེའི་སློབ་སྦྱོང་གི་ནུས་པའི་འཕེལ་རྒྱས་ལ་དེས་ཀྱང་ལྡོག་ཕྱོགས་ཀྱི་ནུས་པ་ཐེབས་འགྲོ་བ་བཤད་མ་དགོས།དེ་བས།ཐབས་མཆོག་ཉིད་ནི་སློབ་མ་ཚོ་བསྡམ་ལྷོད་རན་པར་བྱེད་རྒྱུ་དེ་ཡིན་ཏེ།དེ་ཡིས་ད་གཟོད་སློབ་མ་རེ་རེའི་ནུས་པའི་འཕེལ་རྒྱས་གོང་འཕེལ་དུ་གཏོང་ཐུབ་བོ།།